ไฟแนนทูเดย์
โดย...ต้นหลิว
13 ต.ค. 2558

โดย...ต้นหลิว
...ทีมเศรษฐกิจของไทย นำโดย รมช.คลัง วิสุทธิ์ ศรีสุพรรณ กำลังประชุมประจำปีสภาผู้ว่าการธนาคารโลก (เวิลด์แบงก์) และกองทุนการเงินระหว่างประเทศ (ไอเอ็มเอฟ) ที่เปรู งานนี้มีประชุมโต๊ะกลมร่วมกับ คริสติน ลาการ์ด หัวเรือใหญ่ไอเอ็มเอฟกับ 10 ชาติอาเซียน คุยกันหลายเรื่องตั้งแต่เศรษฐกิจโลก เศรษฐกิจจีน และความผันผวนของตลาดการเงิน
ได้ข่าวว่าในเวทีใหญ่หลายชาติเริ่มเรียกร้องให้เฟดขึ้นดอกเบี้ยเสียที ไม่ใช่เพราะจะได้ประโยชน์อะไรไปกับสหรัฐ แต่เพราะเบื่อที่ตลาดการเงินโลกถูกปั่นหัวไปมาเพราะเฟดอยู่ร่ำไป และมีทีท่าว่าจะปั่นยาวไปถึงปีหน้าด้วย  
...นอกจากวงประชุมโต๊ะกลมแล้ว ทีมไทยยังไม่พลาดคุยนอกรอบกับเจบิก ญี่ปุ่น เพื่อถก 2 เรื่องใหญ่ คือ โครงการร่วมลงทุนระหว่างรัฐกับเอกชน (พีพีพี) กับโครงการท่าเรือน้ำลึกทวาย ระยะที่ 2 ที่ต้องการให้ญี่ปุ่นมาร่วมลงทุน เพราะเป็นโครงการที่มีวงเงินลงทุนและต้องอาศัยเทคโนโลยีระดับสูง ไม่พึ่งญี่ปุ่นเห็นทีจะยาก